“ที.เอ.ซี. คอนซูเมอร์” ปิดฉากเดินสายโรดโชว์ 4 จังหวัด ปลื้มกระแสตอบรับดีเยี่ยม
“ที.เอ.ซี. คอนซูเมอร์” หรือ TACC ผู้ประกอบธุรกิจเครื่องดื่มในโถกดใน 7-Eleven ปิดฉากเดินสายโรดโชว์ 4 จังหวัด เผยกระแสตอบรับดีเยี่ยม นักลงทุนมั่นใจศักยภาพการดำเนินธุรกิจ เตรียมขาย IPO จำนวน 168 ล้านหุ้น มูลค่าที่ตราไว้ (พาร์) หุ้นละ 0.25 บ. คาดเข้าเทรด mai ภายในปีนี้ โดยมี บล.ฟินันเซีย ไซรัส เป็นที่ปรึกษาการเงิน ระดมทุนใช้ลงทุนในโครงการเครื่องกดเครื่องดื่มแบบอัตโนมัติ-ใช้เป็นเงินทุนหมุนเวียน
20 พ.ย. 2558

นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของบริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเผยว่า สำหรับการนำเสนอข้อมูล (โรดโชว์) ต่อนักลงทุนใน 4 จังหวัด
ประกอบด้วย จังหวัดขอนแก่น สงขลา เชียงใหม่ และกรุงเทพฯ ในช่วงที่ผ่านมา ปรากฏว่าได้รับการตอบรับจากนักลงทุนอย่างดีเยี่ยม เนื่องจาก TACC ถือเป็นหุ้นที่มีความน่าสนใจอย่างมาก ไม่ว่าจะเป็นในด้านของผลประกอบการที่มีความสามารถทำกำไรได้อย่างโดดเด่นโดยให้อัตราผลตอบแทนต่อผู้ถือหุ้น (ROE) ร้อยละ 93.39 ในปี 2557 และร้อยละ 66.50 ในงวด 9 เดือนแรกของปี 2558 นอกจากนี้ ยังมีอัตราส่วนหนี้สินต่อทุน 1.50 เท่า ซึ่งถือว่าอยู่ในระดับที่ต่ำ สะท้อนให้เห็นถึงความแข็งแกร่งของฐานะทางการเงิน อีกทั้งการเป็นพันธมิตรทางธุรกิจ (Key Strategic Partner) กับ CPALL มานานกว่า 12 ปี
โดยมีการพัฒนาสินค้าร่วมกันมาอย่างต่อเนื่อง ซึ่งเป็นผลมาจากการที่บริษัทให้ความสำคัญกับการวิจัยและพัฒนาผลิตภัณฑ์อย่างมาก จนปัจจุบัน TACC กลายเป็นผู้นำที่มีมาร์เก็ตแชร์เป็นอันดับ 1 ในส่วนที่เป็นเครื่องดื่มในโถกดที่จำหน่ายในร้าน 7-Eleven
ด้านนายชัชชวี วัฒนสุข ประธานกรรมการบริหาร บริษัท ที.เอ.ซี. คอนซูเมอร์ จำกัด (มหาชน) เปิดเผยถึงผลการโรดโชว์ต่อนักลงทุนทั้ง 4 จังหวัด ปรากฏว่าได้รับการตอบรับที่ดีจากนักลงทุน โดยมีผู้เข้าร่วมรับฟังข้อมูลอย่างล้นหลาม สะท้อนว่านักลงทุนให้ความสนใจในธุรกิจที่บริษัทดำเนินการอยู่ อีกทั้งเชื่อมั่นในปัจจัยพื้นฐานของธุรกิจและมองเห็นถึงศักยภาพของบริษัทที่จะเติบโตได้อย่างแข็งแกร่งในอนาคต ทำให้มั่นใจว่าในช่วงที่เปิดให้จองซื้อหุ้นไอพีโอกระแสตอบรับจากนักลงทุนจะเป็นไปอย่างคึกคักเช่นกัน
สำหรับโครงการในอนาคต บริษัทมีโครงการลงทุนใน”เครื่องกดเครื่องดื่มแบบอัตโนมัติ” (Vending Machine) ซึ่งเป็นเครื่องดื่มร้อนประเภทชาและกาแฟ โดยบริษัทมีเป้าหมายจะติดตั้งให้ได้ประมาณ 1,500 เครื่องภายในปี 2560 ปัจจุบันอยู่ระหว่างการเจรจาและร่างบันทึกข้อตกลงทางการค้ากับ บริษัท ซีพี ออลล์ จำกัด (มหาชน) ซึ่งคาดว่าจะสามารถลงนามบันทึกข้อตกลงและเริ่มติดตั้งเครื่อง Vending Machine ได้ประมาณ 10 เครื่องภายในปีนี้ และในปี 2559-2560 คาดว่าจะติดตั้งได้จำนวน 740 เครื่องและ 750 เครื่องตามลำดับ โดยจะใช้เงินลงทุนในส่วนนี้ประมาณ 120 ล้านบาท
สำหรับเงินที่ได้จากการระดมทุนในครั้งนี้จะนำไปใช้สองส่วนด้วยกันคือ 1.เพื่อลงทุนในโครงการเครื่องกดเครื่องดื่มแบบอัตโนมัติ (Vending Machine) และ 2. ใช้เป็นเงินทุนหมุนเวียน ซึ่งหากมีการเปิดให้จองซื้อหุ้นไอพีโอของ TACC มั่นใจอย่างยิ่งว่าจะได้รับการตอบรับที่ดีมากๆ จากนักลงทุน และถือเป็นบันใดอีกขั้นที่จะพาบริษัทก้าวไปข้างหน้าได้อย่างมั่นคงและแข็งแกร่ง
ด้านผลประกอบการงวด 9 เดือนแรกของปี 2558 บริษัทฯ มีรายได้รวม 745.42 ล้านบาท ลดลงจากงวดเดียวกันของปีก่อนคิดเป็นร้อยละ 3.25 โดยมีกำไรสุทธิ 54.29 ล้านบาท เพิ่มขึ้น 23.68 ล้านบาท หรือเพิ่มขึ้น 77.36% เมื่อเปรียบเทียบกับช่วงเดียวกันของปีก่อนที่มีกำไรสุทธิ 30.61 ล้านบาท รวมทั้งสูงกว่ากำไรสุทธิทั้งปีของปี 2557 ที่มีจำนวน 51.84 ล้านบาท
ส่วนสาเหตุที่ทำให้กำไรสุทธิในงวด 9 เดือนแรกของปีนี้เติบโตขึ้นอย่างมีนัยสำคัญ แม้ในภาพรวมยอดขายจะค่อนข้างทรงตัวตามภาวะเศรษฐกิจ เนื่องจากบริษัทมีนโยบายในการมุ่งเน้นขายสินค้ากลุ่มที่มีอัตรากำไรขั้นต้นสูงเพิ่มมากขึ้น และงวด 9 เดือนแรกของปี 2558 บริษัทฯ มีการผลิตสินค้าจากโรงงานผลิตเครื่องดื่มปรุงสำเร็จชนิดผงของบริษัทได้อย่างเต็มที่มากยิ่งขึ้น
โดยมีอัตราการใช้กำลังการผลิตเพิ่มขึ้นเป็น 95.60% ของกำลังการผลิตติดตั้งรวม จึงทำให้ต้นทุนการผลิตต่อหน่วยลดลง โดยจะเห็นได้ว่าอัตรากำไรขั้นต้นในงวด 9 เดือนแรกของปี 2558 ของบริษัทอยู่ที่ร้อยละ 30.53 ปรับตัวเพิ่มขึ้นจากร้อยละ 28.20 ในปี 2557  นอกจากนี้ บริษัทยังสามารถบริหารงานได้อย่างมีประสิทธิภาพมากขึ้นโดยมีการควบคุมงบประมาณการใช้จ่ายต่างๆ โดยเฉพาะอย่างยิ่ง ค่าใช้จ่ายในการโฆษณาประชาสัมพันธ์และการส่งเสริมการขาย ส่งผลให้บริษัทมีอัตรากำไรสุทธิเพิ่มขึ้นจากร้อยละ 5.15 ในปี 2557 เป็นร้อยละ 7.28 ในงวด 9 เดือนแรกของปี 2558
อนึ่ง TACC เป็นผู้ดำเนินธุรกิจจัดหา ผลิต และจำหน่ายเครื่องดื่มประเภทชาและกาแฟที่มีเอกลักษณ์และความแตกต่างอย่างชัดเจน โดยเครื่องดื่มที่สร้างรายได้หลักให้แก่ TACC คือ เครื่องดื่มในโถกดที่เป็นรสชาติหลัก ได้แก่ กาแฟเย็น และชานม ซึ่งจำหน่ายในร้าน 7-Eleven ทุกร้าน นอกจากนี้ ยังมีผลิตภัณฑ์ที่จำหน่ายภายใต้ตราสินค้าของบริษัทฯ เช่น ชาเขียวพร้อมดื่ม ตรา “เซนย่า” กาแฟปรุงสำเร็จพร้อมดื่ม ตรา “วีสลิม” เครื่องดื่มปรุงสำเร็จรูปชนิดผงตรา “ซาซ่า” ตรา “ณ อรุณ” และตรา “สวัสดี” ซึ่งจำหน่ายทั้งในและต่างประเทศ
ทั้งนี้ TACC เตรียมเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 168 ล้านหุ้น คิดเป็น 27.63% ของจำนวนหุ้นที่ออกและเรียกชำระแล้วทั้งหมดของบริษัทภายหลังการเสนอขายหุ้นเพิ่มทุนในครั้งนี้ โดยคาดว่าจะขายหุ้นไอพีโอและเข้าจดทะเบียนในตลาดหลักทรัพย์ เอ็ม เอ ไอ (mai) ได้ภายในปี 2558 นี้